รัฐมนตรีว่าการกระทรวงคมนาคม ยอมรับปัญหาหมอกควันและค่าฝุ่นละอองภาคเหนือ ส่งผลกระทบต่อเที่ยวบิน
รัฐมนตรีว่าการกระทรวงคมนาคม ยอมรับปัญหาสถานการณ์หมอกควันและค่าฝุ่นละอองเกินระดับมาตรฐานในพื้นที่จังหวัดภาคเหนือ ส่งผลกระทบต่อเที่ยวบินไปยังภาคเหนือและจำนวนนักท่องเที่ยวลดลงในช่วงสงกรานต์นายอาคม เติมพิทยาไพสิฐ รัฐมนตรีว่าการกระทรวงคมนาคม เปิดเผยถึงสถานการณ์หมอกควันและค่าฝุ่นละอองเกินระดับมาตรฐานใน 9 พื้นที่จังหวัดภาคเหนือ ว่า ขณะนี้ได้ส่งผลกระทบต่อการเดินทางของประชาชนและนักท่องเที่ยว โดยเฉพาะสายการบินต่างๆ ในเส้นทางภาคเหนือ จากการรายงานสนามบินแม่ฮ่องสอนได้รับผลกระทบมากที่สุด ช่วงระหว่างวันที่ 23 กุมภาพันธ์ที่ผ่านมาจนถึงปัจจุบัน มีการยกเลิกเที่ยวบิน จำนวน 40 เที่ยวบินจากปริมาณเที่ยวบินทั้งหมดในช่วงดังกล่าว 200 เที่ยวบิน หรือคิดเป็นร้อยละ 20 เนื่องจากสนามบินแม่ฮ่องสอนมีที่ตั้งอยู่บนที่สูง โดยปกติจะประสบปัญหาหมอกอยู่แล้ว ซึ่งตามค่ามาตรฐานความปลอดภัยทางการบินสนามบินแม่ฮ่องสอน กำหนดทัศนวิสัยในด้านการบิน ที่ระยะ 5 กิโลเมตร แต่ภาพรวมในจังหวัดอื่น เช่น เชียงใหม่ เชียงราย ถือว่ายังได้รับผลกระทบไม่มากนัก เนื่องจากกำหนดทัศนวิสัยการบินที่ระยะ 896 เมตร มีเครื่องช่วยเดินอากาศที่สมบูรณ์ ทำให้ผลกระทบต่อเที่ยวบินน้อยกว่า โดยจะมีเที่ยวบินล่าช้า 10-15 นาที และมีการเปลี่ยนจุดลง หรือ Divert ในบางเที่ยวบินนาวาอากาศโท สุธีรวัฒน์ สุวรรณวัฒน์ ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า ปัญหาหมอกควันในภาคเหนือส่งผลกระทบต่อเที่ยวบินที่ทำการบินจากสนามบินสุวรรณภูมิไปยังสนามบินเชียงใหม่และแม่ฮ่องสอน คิดเป็นจำนวนนักท่องเที่ยวที่ลดลงในช่วงนี้ประมาณ วันละ 10,000 คน โดยคาดว่าช่วงสงกรานต์ จะมีผู้โดยสารเฉลี่ย 195,000 คนต่อวัน จาก 203,000 คนในช่วงเทศกาลปีใหม่ที่ผ่านมา